b'\n_START_ARTICLE_\nRubeus Hagrid\n_START_SECTION_\nHarry Potter og De Vises Sten\n_START_PARAGRAPH_\nHagrid bliver introduceret allerede i det f\xc3\xb8rste kapitel i Harry Potter og De Vises Sten, hvor han har f\xc3\xa5et til opgave at hente Harry ud af ruinerne af hans for\xc3\xa6ldres hus, og bringe ham til hans n\xc3\xa6rmeste familie p\xc3\xa5 Ligusterv\xc3\xa6nget 4. Da Minerva McGonagall udtrykker bekymring om han magter opgaven, siger Albus Dumbledore, at han ville l\xc3\xa6gge sit liv i Hagrids h\xc3\xa6nder. Dette g\xc3\xb8r han ogs\xc3\xa5 flere gange, da han ofte sender ham ud p\xc3\xa5 hemmelige opgaver. Mange \xc3\xa5r efter sender Dumbledore ogs\xc3\xa5 Hagrid af sted for at hente De Vises Sten i Gringotts, og s\xc3\xa6tter ogs\xc3\xa5 sin gigantiske trehovede hun Fluffy til at bevogte stenen, da den kommer til Hogwarts. Hagrid bliver sat til at finde Harry og hj\xc3\xa6lpe ham med at k\xc3\xb8be sit troldmandsudstyr. Han bliver venner med Harry og senere ogs\xc3\xa5 Ron. Senere f\xc3\xa5r han et drage\xc3\xa6g af en mand med h\xc3\xa6tte (som viser sig at v\xc3\xa6re Professor Quirrell), der samtidig franarrer ham oplysninger om Fluffy. Han kommer til at fort\xc3\xa6lle Harry, Ron og Hermione, at man kan komme forbi hunden ved at spille musik for den, hvilket de bruger den fl\xc3\xb8jte, som Hagrid har lavet til Harry. Hagrid udruger drage\xc3\xa6gget i hytten, men Draco Malfoy ser det, og de tre venner hj\xc3\xa6lper der Hagrid med at f\xc3\xa5 Norbert, som Hagrid kalder den, v\xc3\xa6k fra Hogwarts uden at nogen ser det, s\xc3\xa5 Hagrid ikke kommer i problemer.\n_START_SECTION_\nHarry Potter og Hemmelighedernes Kammer\n_START_PARAGRAPH_\nI Harry Potter og Hemmelighedernes Kammer f\xc3\xa5r man at vide, hvorfor Hagrid er blev bortvist fra skolen i Romeo G. Detlev Jr.\'s minde dagbog. Det bliver afsl\xc3\xb8ret at han var elev p\xc3\xa5 Hogwarts samtidig med Romeo G. Deltev Jr., som senere blev til Voldemort. Han bliver bortvist p\xc3\xa5 sit tredje \xc3\xa5r, efter at blive p\xc3\xa5grebet i besiddelse af Aragog; en farlig k\xc3\xa6mpeedderkop. Det blev gjort v\xc3\xa6rre end det var, da det blev antaget at det var Slytherins Monster, som han havde befriet fra Hemmelighedernes Kammer og ladet det angribe eleverne, og at det havde dr\xc3\xa6bt en elev. I virkeligheden var det Romeo, der havde \xc3\xa5bnet kammeret og brugte basilisken til at rense skolen for mudderblod, men brugte i sidste ende Hagrid som syndebuk, s\xc3\xa5 skolen ikke blev lukket. I l\xc3\xb8bet af bogen bliver monstret endnu engang sluppet l\xc3\xb8s, og Hagrid bliver sendt til troldmandsf\xc3\xa6ngslet Azkaban, fordi ministeriet tror, at det igen er ham, der er skyld i angrebene. Inden han bliver arresteret fort\xc3\xa6ller han Harry og Ron, at de skal "f\xc3\xb8lge efter edderkopperne", hvorved de bliver ledt ud i skoven og finde ud af sandheden om Aragog. Efter Harry dr\xc3\xa6ber basilisken, bliver det afsl\xc3\xb8ret at det i virkeligeheden var Ginny Weasley, der stod bag angrebene under indflydelse af Romeos dagbog. Herefter bliver Hagrid l\xc3\xb8sladt._NEWLINE_Da Professor Kedelbrand g\xc3\xa5r p\xc3\xa5 pension, for at pleje sine resterende lemmer, bliver Hagrid udn\xc3\xa6vnt til den nye l\xc3\xa6rer i Magiske Dyrs Pasning og Pleje i Harry Potter og Fangen fra Azkaban. Han f\xc3\xa5r ogs\xc3\xa5 lov at lave magi igen, da hans navn er blevet renset. I den f\xc3\xb8rste time introducerer han hippogriffer for Harrys hold. Et at dyrene, Stormvind, angriber Draco Malfoy, fordi han forn\xc3\xa6rmer den. Det lykkes Dumbledore at bevise at Hagrid er uskyldig, men Ministeriet d\xc3\xb8mmer Stormvind til d\xc3\xb8den. Herefter bliver Hagrid timer eminent kedelige, men Harry, Ron og Hermione bruger tid sammen med Hagrid for at hj\xc3\xa6lpe ham til at forsvare Stormvind ved hans retsag. Han taber dog, og Stormvind bliver l\xc3\xa6nket uden for Hagrids hytte hvor han skal vente til b\xc3\xb8dlen Walden Macnair kommer for at eksekvere dommen, hvilket Hagrid er s\xc3\xb8nderknust over. Det ender dog med, at Hermione bruger sin Tidsvender, og sammen med Harry rejser hun tilbage i tiden og redder b\xc3\xa5de Stormvind og Sirius Black, der ogs\xc3\xa5 er blevet taget til fange.\n_START_SECTION_\nHarry Potter og Flammernes Pokal\n_START_PARAGRAPH_\nI Harry Potter og Flammernes Pokal bliver det afsl\xc3\xb8ret at Hagrid er halvt troldmand og halvt k\xc3\xa6mpe. Hans mor var k\xc3\xa6mpen Fridwulfe, og hun forlod hans far, mens Hagrid stadig var lille. I Den Magiske Verden har k\xc3\xa6mper et d\xc3\xa5rligt ry for at v\xc3\xa6re meget brutale, og fordi de var allierede med Voldemort under hans f\xc3\xb8rste r\xc3\xa6dselsregime. Derfor holder Hagrid sin hemmelighed t\xc3\xa6t og lader folk tro, at han har drukket en flaske Skeletofix som barn. Hans hemmelighed bliver dog afsl\xc3\xb8ret offentligt af Rita Rivejern i Profettidende, som fremstiller ham som farlig og inkompetent. Han bliver meget p\xc3\xa5virket af dette og lukker sig inde i sin hytte og opsiger sin stilling som l\xc3\xa6rer. Dumbledore accepterer dog ikke hans opsigelse, og siger at han forventer, at han forts\xc3\xa6tter undervisningen. Han fremavler et dyr, som han kalder for en Futskolopender, som han mener at Harrys klasse skal arbejde med som projekt i timerne i Magiske Dyrs Pasning og Pleje. Dette skaber dog ogs\xc3\xa5 nogle problemer for ham, da det bliver afsl\xc3\xb8ret, igen af Rita, der er fast besluttet p\xc3\xa5 at g\xc3\xb8re livet surt for Hagrid, at det er en ulovlig krydsning af K\xc3\xa6mpekn\xc3\xa6lere og Ildkrabber. Han f\xc3\xa5r stor interesse for rektoren for den franske troldmandskole Beauxbatons Olympe Maxime, der ogs\xc3\xa5 er halvk\xc3\xa6mpe. Han er en af de meget f\xc3\xa5 personer, der fra starten tror p\xc3\xa5, at Harry ikke selv lagde sit navn i Flammernes Pokal. Senere forsl\xc3\xa5r den falske Skr\xc3\xa6k\xc3\xb8je Dunder, at Hagrid skal vise Harry den f\xc3\xb8rste opgave, der er drager. Til den tredje opgave s\xc3\xb8rger han for, at der ogs\xc3\xa5 er en af de f\xc3\xa5 overlevende Futskolopendre i labyrinten.\n_START_SECTION_\nHarry Potter og F\xc3\xb8nixordenen\n_START_PARAGRAPH_\nI det f\xc3\xb8rste stykke af Harry Potter og F\xc3\xb8nixordenen er Hagrid ikke p\xc3\xa5 skolen, hvilket undrer og bekymrer Harry og de andre. Da han langt om l\xc3\xa6nge kommer tilbage til skolen, fort\xc3\xa6ller han, at han sammen med Madam Maxime har v\xc3\xa6ret p\xc3\xa5 en mission for Dumbledore. De rejste tv\xc3\xa6rs over Europa for at finde k\xc3\xa6mperne, men de tog store omveje for at v\xc3\xa6re sikker p\xc3\xa5, at de ikke blev forfulgt. De skulle pr\xc3\xb8ve at overtale k\xc3\xa6mperne til at alliere sig med Dumbledore. Desv\xc3\xa6rre var D\xc3\xb8dsgardisterne ogs\xc3\xa5 ude p\xc3\xa5 at alliere sig med k\xc3\xa6mperne, og det lykkeds dem at overtale dem til en alliance med Voldemort. Hagrid bliver angrebet af k\xc3\xa6mperne, men bliver reddet af Maxime. Hagrid finder desuden sin halvbror Graup, som han tager med sig hjem. Dette g\xc3\xb8r dog hele rejsen hjem mere besv\xc3\xa6rlig, da k\xc3\xa6mpen ikke m\xc3\xa5 blive set, og de derfor bliver n\xc3\xb8dt til at rejse de \xc3\xb8de og ufremkommelig steder. Det ender med at Maxime f\xc3\xa5r nok, og deres veje skilles. Graup, der helst ville blive hos k\xc3\xa6mperne, s\xc3\xa5rer Hagrid, da han k\xc3\xa6mper for at blive. Tilbage p\xc3\xa5 skolen Dolora Nidkj\xc3\xa6r Storinkvisitor, og hun overv\xc3\xa5ger undervisningen hos alle l\xc3\xa6rere p\xc3\xa5 skolen, ogs\xc3\xa5 Hagrids, hvor hun fors\xc3\xb8ger at finde en grund til at fyre ham, da hun hader alle halvmennesker. Til slut i bogen fors\xc3\xb8ger Nidkj\xc3\xa6r sammen med udsendinge fra ministereriet at arrestere Hagrid, men det lykkes ham at undslippe. Til geng\xc3\xa6ld bliver Professor McGonagall skadet da hun fors\xc3\xb8ger at forsvare ham. Da Dumbledore kommer tilbage som rektor p\xc3\xa5 Hogwarts kommer Hagrid ogs\xc3\xa5 tilbage.\n_START_SECTION_\nHarry Potter og Halvblodsprinsen\n_START_PARAGRAPH_\nHarry, Hermione og Ron tager ikke Magiske Dyrs Pasning og Pleje p\xc3\xa5 deres sjette \xc3\xa5r i Harry Potter og Halvblodsprinsen, hvilket g\xc3\xb8r Hagrid sur og ked af det. Han finder dog snart ud af, at det ikke er fordi, de ikke kan lide ham. Senere i bogen d\xc3\xb8r Aragog, og Hagrid s\xc3\xa6tter sit liv p\xc3\xa5 spil, da han henter hans lig ud af skoven, for at give Aragog en "anst\xc3\xa6ndig" begravelse. K\xc3\xa6mpeedderkopperne plejer nemlig at spise deres d\xc3\xb8de, og er meget opr\xc3\xb8rte over at Hagrid "stj\xc3\xa6ler" liget. Han inviterer Harry og de andre til begravelsen, men kun Harry kommer, og han inviterer, under p\xc3\xa5virkning af Felix Felicis, Horatio Schnobbevom med. Her drikker Schnobbevom og Hagrid rigelige m\xc3\xa6ngder ildwhiskey, og Harry udnytter situationen til at lokke mindet ud af Schnobbevom. I slutningen af bogen bliver Hogwarts angrebet af D\xc3\xb8dsgardisterne, og i Hagrids fors\xc3\xb8g p\xc3\xa5 at nedk\xc3\xa6mpe dem, bliver der sat ild til hans hytte. Hagrid l\xc3\xb8ber ind i det br\xc3\xa6ndende hus for at redde Trofast, som er derinde. Harry kommer ham til hj\xc3\xa6lp og sammen f\xc3\xa5r de slukket ilden.\n_START_SECTION_\nHarry Potter og D\xc3\xb8dsregalierne\n_START_PARAGRAPH_\nSom medlem af F\xc3\xb8nixordenen er Hagrid med til at hj\xc3\xa6lpe med at flytte Harry fra Ligusterv\xc3\xa6nget til Vindelhuset i Harry Potter og D\xc3\xb8dsregalierne. Hagrid bruger Sirius flyvende motorcykel til at transportere Harry v\xc3\xa6k p\xc3\xa5, men planen g\xc3\xa5r galt, da de bliver angrebet af D\xc3\xb8dsgardister. Voldemort selv angriber dem, og de klarer den kun lige akkurat til Vindelhuset. Efter Bill Weasley og Fleur Delacours bryllup tager Hagrid givetvis tilbage til skolen og underviser, men det bliver ikke beskrevet. N\xc3\xa6ste gang Hagrid optr\xc3\xa6der er i slutningen af bogen, hvor han gemmer sig i bjergene sammen med Graup og Trofast efter at v\xc3\xa6re blevet fordrevet af D\xc3\xb8dsgardisterne, der nu styrer skolen, fordi han holdt en "St\xc3\xb8t Harry Potter" fest i sin hytte._NEWLINE_I Slaget om Hogwarts fors\xc3\xb8ger Hagrid at komme Aragogs k\xc3\xb8d\xc3\xa6dende efterkommere til unds\xc3\xa6tning, da de bliver drevet ud af Den Forbudte Skov af D\xc3\xb8dsgardisterne, men bliver b\xc3\xa5ret v\xc3\xa6k af en gruppe af dem. Han dukker op igen senere, som fange i D\xc3\xb8dsgardisterne lejr, da Harry ofre sig selv til Voldemort. Han bliver tvunget til at b\xc3\xa6re Harry tilbage til skolen, og opdager ikke at Harry stadig er i live. Han beskylder kentaurerne for ikke at have gjort nok for at hj\xc3\xa6lpe. Hagrid er med i anden halvdel af slaget, hvor han f\xc3\xa6lder sin Nemesis blandt D\xc3\xb8dsgardisterne; b\xc3\xb8dlen Walden Macnair. Han er en af de f\xc3\xb8rste, der gratulerer Harry med at have dr\xc3\xa6bt Voldemort_NEWLINE_I epilogen, 19 \xc3\xa5r senere, er Hagrid stadig p\xc3\xa5 Hogwarts, selvom det ikke vides, hvad han er ansat som. Han har inviteret Harrys s\xc3\xb8n Albus Severus til te, ligesom han gjorde med Harry. I et interview i 2007 blev Rowling spurgt om Hagrid nogensinde blev gift. Hun svarede, at han udviklede et forhold til en k\xc3\xa6mpekvinde, men at det ikke fungerede.\n_START_SECTION_\nFilm\n_START_PARAGRAPH_\nDen skotske skuespiller Robbie Coltrane (f\xc3\xb8dt 1950 i Skotland) spiller Hagrid i alle filmene indtil nu. Rowling har udtalt, at hun t\xc3\xa6nkte p\xc3\xa5 Coltrane, da hun skrev om Hagrid allerede i den f\xc3\xb8rste bog.\n_START_SECTION_\nBeskrivelse\n_START_PARAGRAPH_\nI De Vises Sten bliver Hagrid beskrevet som at v\xc3\xa6re dobbelt s\xc3\xa5 h\xc3\xb8j som et normalt mennesker og fem gange s\xc3\xa5 bred. I filmen er han dog n\xc3\xa6rmere 2,5m, og senere i b\xc3\xb8gerne bliver han beskrevet som 3 gange s\xc3\xa5 bred. Da han er halvk\xc3\xa6mpe er han mindre s\xc3\xa5rbar overfor forbandelser end normale mennesker. Det ses bl.a. da Nidkj\xc3\xa6r sammen med nogle andre troldm\xc3\xa6nd fors\xc3\xb8ger at arrestere ham i F\xc3\xb8nixordenen. De pr\xc3\xb8ver at lamme ham, men besv\xc3\xa6rgelsen preller af, fordi han har arvet noget af den resistens som k\xc3\xa6mper har for magi. I Halvblodsprinsen modst\xc3\xa5r han ogs\xc3\xa5 D\xc3\xb8dsgardisternes kraftige forbandelser i kapitlet Prinsens Flugt. Visse eliksirer er ogs\xc3\xa5 ineffektive p\xc3\xa5 ham, f.eks. Polyjuice-Eliksiren, da den kun er til menneskeforvandlinger._NEWLINE_Hagrid er meget rar og godhjertet og har let til t\xc3\xa5re, som han viser allerede i det f\xc3\xb8rste kapitel i De Vises Sten, hvor han afleverer den sp\xc3\xa6de Harry p\xc3\xa5 Ligusterv\xc3\xa6nget. Han er meget loyal, specielt mod Dumbledore, som han beskriver som den st\xc3\xb8rste troldmand i verden. Som man ser allerede i den f\xc3\xb8rste bog (hvor Vernon g\xc3\xb8r den fejl at kalde ham et gammelt fjols), bliver han ekstremt vred, hvis nogen vover at forn\xc3\xa6rme Dumbledore. Hagrid er ogs\xc3\xa5 meget loyal overfor Harry, for hvilket han har lidt en del gange i l\xc3\xb8bet af b\xc3\xb8gerne, og blev n\xc3\xb8dt til at g\xc3\xa5 under jorden for at undg\xc3\xa5 at komme i f\xc3\xa6ngsel. Rowling har sagt, at han er en slags "konge af skoven" \xe2\x80\x93 en halvvild mand, der lever i udkanten af skoven._NEWLINE_Da han blev smidt ud af Hogwarts blev hans tryllestav kn\xc3\xa6kket, som var lavet af eg, og han blev forbudt for ham at udf\xc3\xb8re magi. Hagrid har dog skjult de to dele fra sin tryllestav i sin lyser\xc3\xb8de parapl\xc3\xbd og udf\xc3\xb8rer fra tid til anden lidt magi. Indtil den tredje bog var han forment at bruge magi, og siden han aldrig fuldf\xc3\xb8rte sin uddannelse, vil han altid v\xc3\xa6re lidt tilbagest\xc3\xa5ende hvad magi ang\xc3\xa5r i forhold til andre voksne troldm\xc3\xa6nd. Men af og til vil han til alles overraskelse (ogs\xc3\xa5 sin egen) udf\xc3\xb8re mere komplicerede og imponerende former for magi.\n_START_SECTION_\nGraup\n_START_PARAGRAPH_\nGraup er Hagrids halvbror, som hans mor Fridwulfa har f\xc3\xa5et med en anden k\xc3\xa6mpe. Han er omkring 16 fod (ca. 5 meter) h\xc3\xb8j, hvilket if\xc3\xb8lge Hagrid er lille af en k\xc3\xa6mpe at v\xc3\xa6re. De andre k\xc3\xa6mper drillede Graup, hvilket fik Hagrid til at f\xc3\xb8re ham med sig tilbage til Den Forbudte Skov. Man h\xc3\xb8rer f\xc3\xb8rste gang om ham i F\xc3\xb8nixordenen, hvor Hagrid fort\xc3\xa6ller om, hvordan han fandt ham blandt en gruppe k\xc3\xa6mper. Han er uintelligent, kender kun nogle f\xc3\xa5 ord p\xc3\xa5 engelsk og hans manerer er r\xc3\xa6dsomme._NEWLINE_Graup virker f\xc3\xb8rst totalt uforandret p\xc3\xa5 Hagrids fors\xc3\xb8g p\xc3\xa5 at civilisere ham, og bruger tiden p\xc3\xa5 at hive fuldvoksne tr\xc3\xa6er op med rod. Da Hagrid forlader Hogwarts for at undg\xc3\xa5 f\xc3\xa6ngsel, overlader han det til Harry, Ron og Hermione at passe Graup. Til deres store overraskelse bliver de, da de bliver fanget af skovens hjord af kentuarere, reddet af Graup, der leder efter Hagrid (som han kalder for "Hagger"), og stj\xc3\xa6ler kentaurernes opm\xc3\xa6rksomhed._NEWLINE_I Halvblodsprinsen er Graup flyttet op i bjergene, hvor det tilsyneladende g\xc3\xa5r bedre med hans opdragelse. Han er desuden med til Dumbledores begravelse, hvor han er langt mere rolig end f\xc3\xb8r, og oven i k\xc3\xb8bet kl\xc3\xa6dt p\xc3\xa6nt p\xc3\xa5. Han virker ogs\xc3\xa5 til at have forst\xc3\xa5else for andre folks f\xc3\xb8lelser, da han klapper Hagrid for at tr\xc3\xb8ste ham. I D\xc3\xb8dsregalierne tager Hagrid trofast og Graup med, da han g\xc3\xa5r under jorden, efter at have lavet sin "St\xc3\xb8t Harry Potter" fest, det er bl.a. pga. Graup det lykkes dem at flygte. Han er den eneste k\xc3\xa6mpe, der k\xc3\xa6mper mod D\xc3\xb8dsgardisterne i Slaget om Hogwarts, givetvis for at beskytte Hagrid, da han kalder p\xc3\xa5 ham gentagne gange under kampen. Han er med til at fejre Voldemorts nederlag, dog igennem et vindue, da indgangshallen er for lille til ham, og eleverne p\xc3\xa5 Hogwarts viser deres taknemmelighed ved at kaste mad ind i hans grinende mund._NEWLINE_Graups k\xc3\xa6lenavn er, if\xc3\xb8lge Hagrid, "Graupe" og han kender Hermione under navnet "Hermy"._NEWLINE_I filmen er det Tony Maudsley der l\xc3\xa6gger stemme til ham.\n_START_SECTION_\nFor\xc3\xa6ldre\n_START_PARAGRAPH_\nSandheden om Hagrids for\xc3\xa6ldre bliver afsl\xc3\xb8ret i Flammernes Pokal: hans far var en troldmand, man aldrig f\xc3\xa5r navnet p\xc3\xa5, som giftede sig med en k\xc3\xa6mpe ved navn Fridwulfa. Hun efterlod Rubeus og hans far efter f\xc3\xb8dslen, og var if\xc3\xb8lge Hagrid ikke s\xc3\xa6rlig god mor.  Senere fik hun Graup med en anden k\xc3\xa6mpe, men d\xc3\xb8de l\xc3\xa6nge inden Hagrid fandt k\xc3\xa6mperne i bjergene i F\xc3\xb8nixordenen. Hagrid beskriver sin far som lillebitte og han kunne l\xc3\xb8fte ham op p\xc3\xa5 skabet som 6-\xc3\xa5rig. Hagrid holdt tydeligvis meget af ham, da han beskriver hans d\xc3\xb8d, Hagrid gik p\xc3\xa5 andet \xc3\xa5r p\xc3\xa5 Hogwarts, som et af de s\xc3\xb8rgeligste minder.'